
EUROPOS PARLAMENTO TEISĖKŪROS REZOLIUCIJOS PROJEKTAS
dėl Tarybos sprendimo dėl Europos Sąjungos ir Seišelių Respublikos susitarimo dėl Seišelių žvejybos laivų prieigos prie Majoto vandenų sudarymo projekto
(15048/2022 – C9‑0051/2023 – 2022/0362(NLE))
(Pritarimo procedūra)
Europos Parlamentas,
–	atsižvelgdamas į Tarybos sprendimo projektą (15048/2022),
–	atsižvelgdamas į Europos Sąjungos ir Seišelių Respublikos susitarimą dėl Seišelių žvejybos laivų prieigos prie Majoto vandenų (15088/2022),
–	atsižvelgdamas į prašymą dėl pritarimo, kurį Taryba pateikė pagal Sutarties dėl Europos Sąjungos veikimo 43 straipsnį, 218 straipsnio 6 dalies antros pastraipos a punkto v papunktį ir 218 straipsnio 7 dalį (C9-0051/2023),
–	atsižvelgdamas į Darbo tvarkos taisyklių 105 straipsnio 1 ir 4 dalis ir į 114 straipsnio 7 dalį,
–	atsižvelgdamas į Žuvininkystės komiteto rekomendaciją (A9‑0000/2023),
1.	pritaria susitarimo sudarymui;
2.	paveda Pirmininkei perduoti Parlamento poziciją Tarybai, Komisijai ir valstybių narių bei Seišelių Respublikos vyriausybėms ir parlamentams.

Bendrosios aplinkybės
Majotas, Indijos vandenyno salynas ir Prancūzijos užjūrio departamentas, nuo 2014 m. Europos lygmeniu turi atokiausio regiono statusą. Kadangi Sutartimis Europos Sąjungai suteikiama išimtinė kompetencija saugoti jūrų biologinius išteklius pagal bendrą žuvininkystės politiką (BŽP), užsienio žvejybos laivų prieigą prie Majotą supančių vandenų turi reglamentuoti Europos Sąjunga. 
Pirmasis Europos Sąjungos ir Seišelių Respublikos susitarimas dėl Seišelių žvejybos laivų prieigos prie Majoto vandenų buvo pasirašytas 2014 m. gegužės 20 d. Tą pačią dieną pradėjus jį taikyti (pirmiausia kaip laikinąją priemonę) šešerių metų laikotarpiui, 2020 m. gegužės 20 d. susitarimas buvo savaime pratęstas. 
Remdamasi atitinkamais derybų nurodymais, Komisija derėjosi su Seišelių vyriausybe siekdama sudaryti naują susitarimą dėl Seišelių žvejybos laivų prieigos. Pasibaigus šioms deryboms, 2022 m. birželio 10 d. parafuotas naujas Žvejybos prieigos susitarimas. Šis naujas Žvejybos prieigos susitarimas apima šešerių metų laikotarpį nuo 2023 m. kovo 10 d., kai jį pasirašė abi šalys, ir dėl to pasirašymo šis susitarimas taip pat pradėtas laikinai taikyti, kol jis bus sudarytas.
Neskaitant šio naujo Žvejybos prieigos susitarimo dėl Seišelių žvejybos laivų prieigos prie Majoto vandenų, ES ir Seišeliai nuo 2020 m. taip pat yra susieti tausios žvejybos partnerystės susitarimu (TŽPS) ir prie jo pridedamu įgyvendinimo protokolu, kuriuo reglamentuojama ES žvejybos laivų prieiga prie Seišelių vandenų ir žvejybos teisės mainais į ES finansinę ir techninę paramą Seišeliams (žr. procedūrą 2020/0002(NLE)). Sudarydami tą TŽPS Europos Sąjunga ir Seišeliai taip pat susitarė dėl mechanizmų ir taisyklių, kuriais siekiama skatinti tausią žvejybą, visų pirma gerinant žvejybos kontrolę, duomenų rinkimą, kovą su neteisėta, nedeklaruojama ir nereglamentuojama (NNN) žvejyba ir, be kita ko, bendradarbiavimą regioninėse žvejybos valdymo organizacijose, kurių narės yra ES ir Seišeliai. 
Naujasis žvejybos prieigos susitarimas
Šio naujo susitarimo tikslas – sudaryti sąlygas toliau stiprinti strateginę partnerystę su Seišeliais ir prisidėti prie atsakingos žvejybos ES vandenyse ir žuvininkystės politikos plėtojimo Majote. Žvejybos prieigos susitarimo techninės ir finansinės sąlygos taip pat suderintos su tausios žvejybos partnerystės susitarimu su Seišeliais ir jo įgyvendinimo protokolu, pasirašytu 2020 m.
Šiuo susitarimu nustatomi principai, taisyklės ir procedūros, reglamentuojantys bendradarbiavimą žvejybos sektoriuje, siekiant užtikrinti atsakingą žvejybą ir žvejybos išteklių išsaugojimą bei tausų naudojimą vandenyse aplink Majotą, remiantis tuose vandenyse žvejojančių įvairių laivynų nediskriminavimo principu. 
[bookmark: _GoBack]Seišelių žvejybos laivų prieigos prie šių ES vandenų sąlygos išsamiau išdėstytos susitarimo priede (žvejybos galimybės, žvejybos leidimai, stebėsena, stebėtojai ir t. t.). Pagal susitarimą aštuoni su Seišelių vėliava plaukiojantys laivai (gaubiamaisiais tinklais žvejojantys seineriai) galės žvejoti Majoto vandenyse už 24 jūrmylių nuo kranto. Žvejybos galimybės grindžiamos patikimiausiomis turimomis mokslinėmis rekomendacijomis (ir, kai taikytina, neviršijant esamo perviršio) ir laikantis atsakingos regioninės žvejybos valdymo organizacijos, t. y. Indijos vandenyno tunų komisijos (IOTC), rekomendacijų. Mokesčiai už sužvejotus kiekius bus 135 EUR už sugautų tunų toną (laivas avansu sumoka 13 500 EUR už pirmąsias 100 tonų).  
Susitarime taip pat numatyta žvejybos stebėsenos ir kontrolės bei neteisėtos, nedeklaruojamos ir nereglamentuojamos žvejybos prevencijos tvarka.
Pranešėjo pozicija
Šis žvejybos prieigos susitarimas yra strateginis, juo užtikrinamas nuoseklumas ir abipusiškumas tarp ES ir Seišelių, kad jūrų ištekliai Indijos vandenyne būtų naudojami tausiai. Susitarimu šalys visų pirma nori sustiprinti žvejybos veiklos stebėseną ir užtikrinti, kad tunų ir tunams giminingų rūšių žuvų žvejyba būtų vykdoma tausiai, sykiu užtikrinant kitų rūšių, visų pirma pelaginių ryklių, apsaugą.
Tai subalansuotas susitarimas, pagal kurį Seišelių laivai tęs savo žvejybos veiklą, jis taip pat naudingas Majotui ir prisidės prie vietos žvejybos sektoriaus plėtros šiame ES atokiausiame regione.
Tačiau pranešėjas mano, kad ilguoju laikotarpiu Majotas ir apskritai atokiausi regionai turėtų turėti galimybę plėtoti savo žvejybos laivynus naudodamiesi ES ir nacionaline parama. Šis Parlamentas ne kartą prašė (veltui), kad, siekiant užtikrinti atokiausių regionų žvejybos sektoriaus išlikimą ir laikantis diferencijuoto požiūrio į mažas salas ir teritorijas principų, nurodytų 14-ajame DVT, būtų teikiama parama, pasinaudojant EJRŽAF ar valstybės pagalba, vadovaujantis SESV 349 straipsniu, atokiausių regionų tradicinės žvejybos laivams, kurie visą laimikį iškrauna atokiausių regionų uostuose ir prisideda prie tvaraus vietos vystymosi, atnaujinti. 
Atokiausi regionai susiduria su specifiniais iššūkiais, susijusiais su jų atokumu, topografija, mažomis rinkomis ir klimatu, kaip nurodyta SESV 349 straipsnyje, tačiau BŽP nepakankamai atsižvelgiama į atokiausių regionų žvejybos ypatumus. Visų pirma, vykdant BŽP išorės politiką strateginėse partnerystėse turi būti atsižvelgiama į kaimyninių šalių interesus, taigi ir į paveiktus ES regionus.
Žvejyba atokiausiuose regionuose yra svarbi ekonominė varomoji jėga, apsirūpinimo maistu savarankiškumo šaltinis ir tradicinė veikla, kuri yra šių teritorijų kultūros dalis, kuria darbo vietas jūroje ir perdirbimo sektoriuje ir prisideda prie turizmo pramonės, yra svarbus šių regionų ekonomikos variklis, dinamiškumo.
Atsižvelgdamas į tai, kas išdėstyta, pranešėjas rekomenduoja Parlamentui pritarti šio Žvejybos prieigos susitarimo sudarymui ir dar kartą pakartoja savo raginimą teikti ES paramą arba valstybės pagalbą Majoto ir apskritai atokiausių regionų žvejybos laivynų atnaujinimui ir tvariai plėtrai.

